b'\n_START_ARTICLE_\nCalliope\n_START_PARAGRAPH_\nSa mitolohiyang Griyego, si Caliope o Calliope ( /k\xc9\x99\xcb\x88la\xc9\xaa.\xc9\x99pi\xcb\x90/ k\xc9\x99-LY-\xc9\x99-pee; Sinaunang Griyego: \xce\x9a\xce\xb1\xce\xbb\xce\xbb\xce\xb9\xcf\x8c\xcf\x80\xce\xb7 Kalliop\xc4\x93 "may magandang tinig") ay ang musa ng panulaang epiko, anak na babae nina Zeus at Mnemosyne, at pinaniniwalaan na musa ni Homer, ang inspirasyon para sa Odyssey at sa Iliad._NEWLINE_Mayroong isang pagsasalaysay na nagsasabing si Calliope ay ang mangingibig ng diyos ng digmaan na si Ares, at nagkaroon sila ng ilang mga anak na lalaki: sina Mygdon, Edonus, Biston, at Odomantus (o Odomas), na isa\'isang naging mga tagapagtatag ng mga tribong Thraciano na nakikilala bilang Mygdones, Edones, Bistones, at Odomantes._NEWLINE_Nagkaroon din si Calliope ng dalawang bantog na mga anak na lalaki, si Orpheus at si Linus, na anak niya mula kay Apollo o mula sa haring si Oeagrus ng Thrace. Tinuruan ni Calliope si Orpheus ng mga bersong pang-awitin. Ayon kay Hesiod, siya rin ang pinakamarunong sa mga Musa, at siya ring pinakamapilit. Pinakasalan ni Calliope si Oeagrus sa isang lugar na malapit sa Pimpleia, Olympus._NEWLINE_Karaniwang inilalarawan si Calliope bilang may hawak na tabletang sulatan. Sa kung minsan, inilalarawan siya na may hawak na isang rolyo ng papel o isang aklat o may suot na koronang ginto.'